**Sajtóközlemény**

**Meghosszabbította névadó szponzori szerződését a Zalaco Zrt és a Zalaegerszegi Úszó Klub**

**Zalaegerszeg, 2022. december 5.** - A Zalaco Zrt és a Zalaegerszegi Úszó Klub meghosszabbította névadó szponzori szerződését. A 72 éves múltra visszatekintő sütőipari vállalat korábban hároméves szerződést írt alá a Zalaegerszegi Úszó Klubbal. A sikeres együttműködés jegyében a Zalaco a jövőben is hosszútávú támogatást nyújt a sportszakosztály munkájához. Az erről született döntést december 5-én, a Zalaegerszegi Városi Sport- és Fedettuszodában jelentették be a felek.

A Zalaco Zrt az elmúlt 17 év során komoly üzleti növekedést tudott elérni, s tette ezt a működési környezetében a társadalmi felelősségvállalás példáit szem előtt tartva: nemcsak a tanulói képzéseket segítette, de a rászorulók részére termékeivel is igyekezett támogatást adni. A cég vezetői ugyancsak hangsúlyt helyeznek az egészséges életmódra termékeikkel és a dolgozói egészségre való odafigyeléssel is.

Fentiek jegyében a Zalaco Zrt. olyan területen szeretett volna támogatóként megjelenni, ahol továbbvihette az egészséges életmód témakörét. Mint azt *Berta László*, a Zalaco Zrt. vezérigazgatója korábban elmondta: „Ekkor találkoztunk a Zalaegerszegi Úszóklub szponzori felkérésével, mely beleillett ebbe a képbe. A személyes megbeszélések során egyezségre jutottunk és pár hónapos előkészületi munkát követően megszülethetett az a három évre szóló szerződés, mely során a Zalaco Zrt a Zalaegerszegi Úszó Klub névadó szponzora lett.” Ezen együttműködés eredményeként 2020-ban az úszóklub neve: Zalaco – Zalaegerszegi Úszó Klubra változott.

Zalaegerszeg Városa továbbra is az Úszóklub kiemelt támogatója marad, és bár az EuropTec Kft. diszkréten háttérbe vonult, azóta is támogatja a klub munkáját.

Fentieknek megfelelően a sportolók Zalaegerszeg Város címere mellett „Zalaco” emblémával ellátott sportruházatot viseltek a versenyeken, ezzel hozzájárultak a cég nevének szélesebb körű megismeréséhez.

Mint *Belső Gábor* a Zalaegerszegi Úszóklub Egyesület elnöke elmondta: „Az elmúlt évek során sportolóink a nehézségek ellenére is folyamatosan kiváló helyezéseket értek el a különböző hazai és nemzetközi versenyeken. 2022-ben Európabajnokságon és Világbajnokságon résztvevő sportolókkal büszkélkedhetünk. Eredményeiken keresztül már nemcsak Zalaegerszeg városa, hanem a
Zalaco Zrt. pozitív megítélése is tovább erősödhet.”

 Az együttműködési feltételek meghatározásakor a cég a dolgozóira is gondolt, az úszóklub - tevékenységébe illően - úszás-oktatással és rendezvényeken történő részvétellel igyekszik viszonzást nyújtani azért, hogy az elkövetkező években sokkal nyugodtabb, kiegyensúlyozottabb körülmények között készítheti fel versenyzőit.

További információ: <http://zuk-uszas.hu>